次郭祕正韻
作者：陳造
朝代：宋

paragraphs: 伊昔乃祖使朔幽，艱難以來無此流。
節旄欲盡氣彌厲，始元屬國真其疇。
清篇神護到江表，河梁訴別豈所侔。
嗣孫學力有家法，洪毅不割清不浮。
驥子受轡抹燕越，粉袍長鋏猶小留。
人稱張籍好古淡，我愛趙壹辭伊優。
往之論交恐避俗，是人摇颺如綴旒。
長年閔默墮俗學，夙志顧省傷羈囚。
頎然扣門出新作，山奇海祕困窮搜。
頃從同盟漫著脚，欻遇强對須抽頭。
吾鄉巨擘子龔子，磊塊貯腹皆陽秋。
麗唱妍和日九返，君腕脫矣盍少休。
惡語送似定一笑，共笑燕石酬精璆。